Gaute Grøtta Grav

Gaute Grøtta Grav (født 15. mai 1979 i Trondheim) er norsk musiker, programleder, realitydeltaker og lokalpolitiker (H). Han er kjent som mangeårig programleder for realityserien Farmen på TV 2.

Biografi 
Grav var elev ved Romerike Folkehøgskole fra 1999 til 2000 (musikk/teater). Han studerte musikk og utøvende kunst ved Liverpool Institute for Performing Arts fra 2000 til 2001. I 1990-årene arbeidet han i Åndalsnes Avis, Radio Rauma FM og Romsdals Budstikke, samt TV-Romsdal. Han har siden 2002 arbeidet som programleder og konseptuvikler for flere kjente programmer på TV 2. Han har også siden 1998 drevet firmaet Gaute Media og driver ellers Vengetind Eiendom AS. Han er også deleier i diverse nettsteder som iNewYork.no, Trollguide.no og mSnap Interactive. I 2006 ble han ansatt som daglig leder og festivalsjef for Norsk Fjellfestival.

Grav ble landskjent etter at han vant første sesong av reality-tv-serien Farmen på TV 2. Etter det var han reporter og programleder for ungdomsprogrammet Sone 2 noen år, før han i 2004 tok over programlederjobben i Farmen. Dette oppdraget hadde han frem til 2019.

I 2010 ga han ut boken Gautes Geniale Gutteguide på Schibsted forlag. Dette er beskrevet som en moderne hakkespettbok for tenåringsgutter. I 2014 platedebuterte han med Gardsgut. Albumet ble dårlig mottatt av anmelderne i VG og Dagbladet.

Grav har også vært aktiv i lokalpolitikken og stilte blant annet som kandidat til ordførervervet i Rauma ved lokalvalget i 2023.

Familie 
Grøtta Grav er født i Trondheim, men oppvokst i Isfjorden i Rauma. I 2011 ble han gift med dyrlege og Farmen-deltaker Silje Hvarnes. De ble separert i 2017.

TV-programmer 
 2001, 2004–2019 Farmen (deltager i 2001) (programleder fra 2004 til 2019)
 2002–2004 Sone 2 (reporter 2002–2003, programleder 2003–2004)
 2005 Søppelkongen (programleder)
 2005 Gullruten (medprogramleder)
 2006 Frøken Norge (programleder)
 2007 Hundeskolen (programleder)
 2010 Villdyrlegen (programleder, programskaper, regi)
 2014 MasterChef (deltaker)
 2014, 2015 Sommer i Dyreparken (programleder)

Referanser

Eksterne lenker 
 

Programledere for TV 2
Farmen-deltakere
Personer fra Rauma kommune
Lokalpolitikere fra Høyre